CELEX: 62010TN0269
Language: ro
Date: 2010-06-14 00:00:00
Title: Cauza T-269/10: Acțiune introdusă la 14 iunie 2010 — LIS/Comisia

28.8.2010   
            
            
               RO
            
            
               Jurnalul Oficial al Uniunii Europene
            
            
               C 234/42
            
         Acțiune introdusă la 14 iunie 2010 — LIS/Comisia
   (Cauza T-269/10)
   ()
   2010/C 234/77
   Limba de procedură: germana
   
      Părțile
   
   
      Reclamantă: LIS GmbH Licht Impex Service (Mettmann, Germania) (reprezentant: K.-P. Langenkamp, avocat)
   
      Pârâtă: Comisia Europeană
   
      Concluziile reclamantei
   
   
               —
            
            
               Anularea Deciziei Comisiei din 12 aprilie 2010 în temeiul articolului 264 TFUE;
            
         
               —
            
            
               obligarea Comisiei la plata cheltuielilor de judecată în temeiul articolului 87 alineatul (2) din Regulamentul de procedură al Curții.
            
         
      Motivele și principalele argumente
   
   Reclamanta contestă Decizia C(2010) 2198 final a Comisiei din 12 aprilie 2010 prin care Comisia a respins cererea formulată de reclamantă privind rambursarea taxelor antidumping achitate la importurile de lămpi fluorescente compacte cu balast electronic integrat originare din Republica Populară Chineză.
   În susținerea acțiunii sale, reclamanta arată că, în cadrul aplicării articolului 11 alineatul (8) din Regulamentul (CE) nr. 384/96 (1), Comisia nu a ținut seama de sensul și de finalitatea dispoziției menționate și că aceasta nu a aplicat principiile logicii.
   În această privință, se subliniază printre altele că, în speță, nu exista o situație de dumping, dat fiind că prețul de producție era inferior prețului de export plătit și că același produs a fost propus ulterior de o societate germană la un preț inferior prețului de export inițial din China.
   În plus, reclamanta arată că nu s-a ținut seama de către Comisie de faptul că nu era vorba despre lămpi economice obișnuite, în sensul măsurii.
   Reclamanta afirmă de asemenea că clasificarea produsului de către autoritățile vamale germane nu era contestabilă, contrar celor susținute de Comisie, dat fiind că nu există un alt număr de clasificare în care putea fi încadrat produsul.
   În plus, Comisia ar fi ignorat faptul că, în speță, nu a existat în niciun moment riscul de a se produce un prejudiciu în cadrul Comunității, deoarece reclamanta era singura în toată Europa care comercializa lămpile vândute și, prin urmare, nu a existat un alt producător vulnerabil.
   În sfârșit, reclamanta subliniază că, pentru dreptul la rambursare, nu poate avea importanță faptul că marja de dumping concretă nu a fost eliminată; ar fi relevant, mai degrabă, faptul că această marjă de dumping nu ar fi existat niciodată.
   
      (1)  Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 56, p. 1, Ediție specială, 11/vol. 12, p. 223).